RÅDETS BESLUTNING af 22. december 1995 om mål og detaljerede regler for en omstrukturering af Finlands og Sveriges fiskerisektor i perioden 1. januar 1995 til 31. december 1996 med henblik på at opnå en bæredygtig ligevægt mellem ressourcerne og udnyttelsen heraf (95/577/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Økonomiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (3), særlig artikel 11, tager sigte på at sikre, at Fællesskabets fiskerisektor omstruktureres under hensyn til de disponible og tilgængelige ressourcer, de særlige forhold inden for de enkelte fiskerier og eventuelle økonomiske og sociale følger; der bør derfor fastlægges mål og detaljerede regler for omstrukturering af EF-fiskerflåden for hvert fiskeri eller hver gruppe af fiskerier;

i betragtning af den foruroligende situation for de bestande, som EF-fartøjer har adgang til, er der i Rådet enighed om, at det er nødvendigt at begrænse fiskeriindsatsen inden for Fællesskabets forskellige flådekategorier efter en samordnet og afbalanceret planlægning mellem de forskellige medlemsstater med en differentiering mellem de enkelte fiskerier;

på baggrund heraf vedtog Rådet beslutning 94/15/EF om mål og detaljerede regler for en omstrukturering af Fællesskabets fiskerisektor i perioden 1. januar 1994 til 31. december 1996 med henblik på at opnå en bæredygtig ligevægt mellem ressourcerne og udnyttelsen heraf (4); denne beslutning fastlægger for de enkelte fiskerityper femårige mål for reduktion af fiskeriindsatsen i perioden 1992-1996 på henholdsvis 20 %, 15 % og 0 % for de demersale, bentiske og pelagiske fiskerier og fastsætter de nærmere bestemmelser for at nå disse mål inden for rammerne af de flerårige udviklingsprogrammer for perioden 1993-1996;

biologiske analyser på mellemlang og lang sigt vedrørende ressourcesituationen i Østersøen viser, at der ikke er grund til at anvende andre retningslinjer for dette farvandsområde end dem, som Rådet har fastlagt for de vigtigste fiskerityper, og at de derfor bør anvendes på Finlands og Sveriges fiskerflåder fra datoen for disse landes tiltrædelse af Den Europæiske Union;

i den forbindelse bør der dog tages hensyn til, at den resterende periode mellem denne dato og programmernes afslutning er på to år;

de mål, der er fastlagt i denne beslutning, er ikke til hinder for, at der som led i tekniske foranstaltninger kan træffes bestemmelser med henblik på reduktion af den fiskedødelighed, som kan tilskrives de fiskerflåder, som anvender faststående redskaber -

VEDTAGET FØLGENDE BESLUTNING:

Artikel 1

1. Fiskeriindsatsen for Finlands og Sveriges fiskerflåder skal i forhold til skønnet over flådesituationen pr. 1. januar 1995 senest pr. 31. december 1996 være reduceret med:

- 8 % for trawlere, der udøver fiskeri med bundtrawl efter demersale bestande

- 6 % for fartøjer, der udøver fiskeri med skrabere eller bomtrawl efter bentiske bestande

- 0 %, dvs. ingen forøgelse, for andre flådekategorier.

2. Mindst 55 % af den i stk. 1 nævnte reduktion af fiskeriindsatsen skal udelukkende bestå i egentlige kapacitetsnedskæringer.

Artikel 2

Kommissionen sikrer, at de i artikel 1 omhandlede mål og detaljerede regler gennemføres, og vedtager for Finland og Sverige inden for rammerne af de produkter, der er fastsat i artikel 5, stk. 2, i Rådets forordning (EF) nr. 3699/93 af 21. december 1993 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (5) senest tre måneder efter vedtagelsen af denne beslutning et flerårigt udviklingsprogram for perioden 1. januar 1995 til 31. december 1996.

Kommissionen drager omsorg for, at der for Finlands og Sveriges flåder så vidt muligt anvendes de generelle bestemmelser for de flerårige udviklingsprogrammer, specielt principperne om opdeling på kategorier og metoderne til beregning af målsætningerne.

Artikel 3

Bestemmelserne i artikel 3 og 4 i beslutning 94/15/EF finder anvendelse for Finland og Sverige.

Artikel 4

Denne beslutning er rettet til Republikken Finland og Kongeriget Sverige.

Udfærdiget i Bruxelles, den 22. december 1995.

På Rådets vegne

L. ATIENZA SERNA

Formand

(1) EFT nr. C 171 af 7. 7. 1995, s. 6.

(2) EFT nr. C 323 af 4. 12. 1995.

(3) EFT nr. L 389 af 31. 12. 1992, s. 1. Forordningen er ændret ved tiltrædelsesakten af 1994.

(4) EFT nr. L 10 af 14. 1. 1994, s. 20.

(5) EFT nr. L 346 af 31. 12. 1993, s. 1. Forordningen er ændret ved forordning (EF) nr. 1624/95 (EFT nr. L 155 af 6. 7. 1995, s. 1).